বিয়ে হয়েছিল ১৯৯৮ সালে। কিন্তু বছর তিনেকের মধ্যেই আত্মহত্যা করেন স্ত্রী। তারিখটি ছিল ৫ জুন, ২০০১। মুম্বইয়ের বিজয় শিন্ডের বিরুদ্ধে অভিযোগ ছিল যে, তিনি ও তাঁর মা-বাবা প্রায় সারাক্ষণই বকাবকি ও খারাপ ব্যবহার করতেন আত্মঘাতী মহিলার সঙ্গে। 
বিষ খেয়ে আত্মহত্যা করেছিলেন বিজয় শিন্ডের স্ত্রী। এবং সেই মামলার নিষ্পত্তি হয়নি এখনও। চলছে ১৭ বছর ধরে। কিন্তু, সম্প্রতি বম্বে হাই কোর্টের বিচারপতি সারাং কোতওয়াল এক বক্তব্য পেশ করেছেন, যাতে দেশের নারী সমাজ প্রতিক্রিয়া দিতেই পারেন। 
বিজয় শিন্ডের স্ত্রীর অভিযোগ ছিল, তাঁর রান্না ও ঘরের কাজকর্ম নিয়ে প্রায় সারাদিনই খোঁটা দিত স্বামী-সহ শ্বশুরবাড়ির লোকজন। এবং স্বামীর অন্য মহিলার সঙ্গে অবৈধ সম্পর্ক ছিল বলেও অভিযোগ করেছিলেন আত্মঘাতী মহিলা। 
আত্মঘাতী মহিলার এই অভিযোগ নিযেই বিচারক সারাং কোতওয়াল বলেন যে, ঘরের কাজ ঠিক মতো না করার জন্য বকুনি দেওয়ার অর্থ ‘খারাপ ব্যবহার’ নয়। উপরন্তু, এমন ঘটনা ‘নিগ্রহ’ বা ‘আত্মহত্যায় প্ররোচনা দেওয়া’, কোনওটাই নয়। বিচারক এমনও বলেন যে, বিজয় শিন্ডের বিরুদ্ধে তাঁর অবৈধ সম্পর্ক নিয়েও কোনও তথ্য প্রমাণিত হয়নি। 
মুম্বইবাসী বিজয় শিন্ডের বিরুদ্ধে মামলার নিষ্পত্তি এখনও হয়নি। তবে হাই কোর্টের এমন বক্তব্য যে দেশে বিতর্কের সৃষ্টি করবে, তা বলাই বাহুল্য।